প্রায় ১১ বছরের বিবাহিত জীবন ছিল ইভান সুখোভ ও নাতালিয়ার। সন্তানদের নিয়ে সুখেই কাটছিল তাদের দিন। কিন্তু এক সময় বেঁকে বসেন ইভান। এক অদ্ভুত ইচ্ছের কথা প্রকাশ করেন তিনি নাতালিয়ার কাছে।
ইভানের ইচ্ছে, তাঁর এক বিশাল পরিবার হোক। একের বেশি স্ত্রী ও কম করে ৫০ জন সন্তান। স্বাভাবিকভাবেই এমন ইচ্ছেতে সায় দিতে পারেননি নাতালিয়া। কিন্তু, শেষে স্বামীর কথা মেনে নেন তিনি।
৩৪ বছরের ইভান সুখোভের বর্তমানে তিন স্ত্রী ও ৯ সন্তান। সকলে একসঙ্গেই থাকেন। আইনত বহুবিবাহ সঙ্গত নয় বলে, তাঁর দুই স্ত্রী আনা ও মদিনা ‘মিউচুয়াল এগ্রিমেন্ট’ নিয়ে থাকেন ইভানের সঙ্গে। 
মদিনা মুসলিম পরিবারের হলেও, টেলিভিশনে ইভানকে দেখে প্রেমে পড়ে যান বলে জানিয়েছেন আন্তর্জাতিক সংবাদমাধ্যম মিরর-কে। অন্য দিকে ইভান হলেন অর্থোডক্স খ্রিস্টান। 
বর্তমানে তিন স্ত্রী ও নয় সন্তান নিয়ে একটি ৩-বেডরুম ফ্ল্যাটে থাকেন ইভান। ইভান ও তাঁর তিন স্ত্রীই কর্মরত। কিন্তু পরিবার বাড়ছে বলে এখন তিনি শহরের বাইরে একটি বড় বাড়ির সন্ধান করছেন বলে জানিয়েছেন।
প্রসঙ্গত, আন্তর্জাতিক সংবাদমাধ্যম ‘মিরর’-এর প্রতিবেদন থেকে জানা গিয়েছে, কোনও স্ত্রীর সঙ্গে ঝগড়া-ঝামেলা হলেই তাঁকে শাস্তি দেন ইভান। পাক্কা একটি মাস সেই স্ত্রীর সঙ্গে নিশিযাপন করেন না তিনি।